b'\n_START_ARTICLE_\nIhmemies MacGyver\n_START_SECTION_\nSarjan kuvaus\n_START_PARAGRAPH_\nSarjan p\xc3\xa4\xc3\xa4henkil\xc3\xb6 Angus MacGyver ty\xc3\xb6skentelee Pete Thorntonin (Dana Elcar) alaisena Phoenix-s\xc3\xa4\xc3\xa4ti\xc3\xb6ss\xc3\xa4 ep\xc3\xa4m\xc3\xa4\xc3\xa4r\xc3\xa4isiss\xc3\xa4 teht\xc3\xa4viss\xc3\xa4. Phoenix-s\xc3\xa4\xc3\xa4ti\xc3\xb6 on voittoa tavoittelematon ajatushautomo, joka toimii l\xc3\xa4hinn\xc3\xa4 urakoitsijana valtiolle hyvin vaihtelevissa hankkeissa, kuten etsiv\xc3\xa4operaatioissa, huumekaupan tainnuttamisessa ja ymp\xc3\xa4rist\xc3\xb6nsuojelussa. Osin ty\xc3\xb6ns\xc3\xa4 vuoksi MacGyver ajautuu usein erilaisiin tiukkoihin tilanteisiin, mutta ylivertaisen nokkeluutensa sek\xc3\xa4 muun muassa ilmastointiteipin ja linkkuveitsen avulla h\xc3\xa4n selvitt\xc3\xa4\xc3\xa4 itsens\xc3\xa4 t\xc3\xa4p\xc3\xa4rist\xc3\xa4 tilanteista. MacGyver ei muutamaa poikkeusta lukuun ottamatta k\xc3\xa4yt\xc3\xa4 ampuma-aseita, ja yleens\xc3\xa4 h\xc3\xa4n kielt\xc3\xa4ytyy alkoholista._NEWLINE_MacGyver joutuu l\xc3\xa4hes joka jaksossa tekemisiin erilaisten rikollisten kanssa. N\xc3\xa4ist\xc3\xa4 rikollishahmoista n\xc3\xa4ytt\xc3\xa4vimpi\xc3\xa4 esiintymisi\xc3\xa4 tekee Murdoc, jonka suunnitelmat MacGyver tekee kerta toisensa per\xc3\xa4\xc3\xa4n tyhjiksi. Murdocille on tyypillist\xc3\xa4 h\xc3\xa4vi\xc3\xb6ns\xc3\xa4 j\xc3\xa4lkeen lavastaa oma kuolemansa ja kadota._NEWLINE_MacGyverin yst\xc3\xa4viin kuuluvat h\xc3\xa4nen ty\xc3\xb6nantajansa Pete Thornton sek\xc3\xa4 h\xc3\xa4m\xc3\xa4rist\xc3\xa4 liiketoimistaan tunnettu lent\xc3\xa4j\xc3\xa4 Jack Dalton, jonka palveluksia MacGyver usein tarvitsee p\xc3\xa4\xc3\xa4st\xc3\xa4kseen maapallon eri kolkkiin. Toisaalta Jack onnistuu usein keplottelemaan Macin auttamaan h\xc3\xa4net liemest\xc3\xa4. Muita toistuvia hahmoja ovat MacGyverin isois\xc3\xa4 Harry Jackson sek\xc3\xa4 Nikki Carpenter ja Penny Parker._NEWLINE_Yhten\xc3\xa4 piirteen\xc3\xa4 sarjassa on MacGyverin etunimen salailu: useimmissa jaksoissa sit\xc3\xa4 ei mainita lainkaan, ja jos se paljastuisi esimerkiksi l\xc3\xa4hikuvassa olevasta henkil\xc3\xb6todistuksesta, etunimen kohta on todistuksessa esimerkiksi palanut tai jonkun sormi on sen p\xc3\xa4\xc3\xa4ll\xc3\xa4. MacGyverin etunimi, Angus, paljastui 7. tuotantokauden jaksossa Ritari MacGyver, osa 2 (engl. Good Knight MacGyver, Part 2) ja se mainittiin my\xc3\xb6s my\xc3\xb6hemmin 7. tuotantokauden viimeisess\xc3\xa4 jaksossa._NEWLINE_Andersonin sijaisn\xc3\xa4yttelij\xc3\xa4n\xc3\xa4 toimi Steve Blalock ja Elcarin sijaisn\xc3\xa4yttelij\xc3\xa4n\xc3\xa4 Don S. Davis, joka n\xc3\xa4ytteli kenraali George Hammondia T\xc3\xa4htiportissa. Viidennen tuotantokauden 13. jaksossa on toinen yht\xc3\xa4l\xc3\xa4isyys T\xc3\xa4htiportin kanssa. Kyseisen jakson alussa MacGyver opettaa Christopher Judgea, joka n\xc3\xa4ytteli Richard Dean Andersonin kanssa my\xc3\xb6hemmin T\xc3\xa4htiportissa._NEWLINE_Vaikka Dana Elcar tunnetaan sarjassa MacGyverin esimiehen\xc3\xa4 Pete Thorntonina, h\xc3\xa4n esiintyi sarjan pilottijaksossa valtion virkamiehen\xc3\xa4 nimelt\xc3\xa4 Andy Colson._NEWLINE_Sarja esitteli monta my\xc3\xb6hemmin kuuluisaksi tullutta n\xc3\xa4yttelij\xc3\xa4\xc3\xa4, kuten esim. Teri Hatcher ja Cuba Gooding Jr._NEWLINE_Sarjasta tehdyn hupaelman nimi on MacGruber jossa p\xc3\xa4\xc3\xa4osan esitt\xc3\xa4j\xc3\xa4 t\xc3\xb6pp\xc3\xa4ilee yrityksiss\xc3\xa4\xc3\xa4n pelastaa tilanteita.\n_START_SECTION_\nSarjan tuotanto\n_START_PARAGRAPH_\nSarjan k\xc3\xa4sikirjoittajat perustivat MacGyverin keksinn\xc3\xb6t kuvauspaikkojen esineisiin, aiheisiin joita sarjan tieteelliset neuvonantajat John Koivula ja Jim Green antoivat, ja todellisiin tapahtumiin. Sarja my\xc3\xb6s tarjosi rahapalkkion henkil\xc3\xb6ille, jotka l\xc3\xa4hettiv\xc3\xa4t hyvi\xc3\xa4 ideoita ohjelmaan.\n_START_SECTION_\nDVD-julkaisut\n_START_PARAGRAPH_\nSarjan ensimm\xc3\xa4inen kausi ilmestyi Yhdysvalloissa DVD:ll\xc3\xa4 25. tammikuuta 2005 ja toinen kausi 4. kes\xc3\xa4kuuta. Ohjelmasta on julkaistu my\xc3\xb6s koko sarjan kattava DVD-kokoelma, joka sis\xc3\xa4lt\xc3\xa4\xc3\xa4 lis\xc3\xa4ksi molemmat TV-elokuvat. My\xc3\xb6s Suomessa on julkaistu kaikki tuotantokaudet, joista viimeinen julkaistiin 11. maaliskuuta 2009. Kaikki kaudet sis\xc3\xa4lt\xc3\xa4v\xc3\xa4 kokoelma julkaistiin Suomessa syyskuussa 2009. TV-elokuvat julkaistiin 6. lokakuuta 2010.'